<classify> MKUU wa Mkoa wa Tabora, Aggrey Mwanri ameziagiza halmashauri zake kuhakikisha zinasimamia sheria ndogo ili kuzuia mifugo kuzurura maeneo ya mijini na kusababisha uharibifu wa mazingira na miti iliyopandwa.Amesema ni lazima taratibu za ufugaji na usafishaji wa mifugo katika maeneo ya miji, zizingatiwe ili kuhakikisha hauleti madhara katika mazingira na makazi ya watu. Alitoa kauli hiyo juzi mjini Tabora wakati akizungumza na waandishi wa habari, ikiwa ni sehemu ya kutoa salamu za Mwaka Mpya kwa wakazi wa mkoa huo. Mwanri alisema zipo njia mbili za kusafirisha ngombe kwenda mnadani, ambazo ni kutumia njia ya kupakia katika magari au kutumia barabara maalumu za kupeleka mifugo machinjio au mnadani na sio vinginevyo.Alisema matumizi ya barabara ambazo sio rasmi kwa ajili ya usafirishaji wa mifugo kwenda na kutoka mnadani, yanasababisha uharibifu wa miundombinu hiyo ambayo imegharimu fedha nyingi wakati wa ujenzi wake. Aliwaagiza maofisa mazingira katika halmashauri zote, kuhakikisha wanapokamata mifugo ikiwemo ngombe wanaozurura au kuchungwa maeneo ambayo sio rasmi, wasimamie sheria zilizopo bila kumuonea mtu wala kupokea rushwa.Mwanri alisema kuna badhi ya watendaji wasio waaminifu wamekuwa wakikamata ngombe wanaozurura ovyo mitaani kinyume cha sheria zilizopo wamekuwa wakiwatoza wahusika faini pungufu na matakwa ya sheria, jambo ambalo linaashiri uwepo wa rushwa.Alisema katika kukabiliana na tatizo hilo, wananchi wamekuwa wakisaidia kutoa taarifa ya idadi halisi ya ngombe waliokamatwa na kuahidi kukabiliana na mtendaji yeyote ambaye atapindisha sheria ili kulinda uhalifu huo. Aidha, aliwataka wananchi wanapomuona mtu akiharibu mazingira wamukanye kwa kuwa vitendo vya aina hiyo vinahatarisha maisha yao na jamii inayowazunguka.  <topic>: KITAIFA 